Psycho-Pass 2 seriyalarının siyahısı
Psycho-Pass 2 (サイコパス2, Saiko Pasu Tsu?, azərb. Psixopasport 2‎) Naoyaşi Şiotaninin rejissorluğu və To Ubukatanın ssenaristliyi ilə Tatsunoko Production studiyası tərəfindən istehsal olunmuş anime serialı. Psycho-Pass animesinin sikvel mövsümüdür. Anime serialında hadisələr avtoritar antiutopik gələcəkdə baş verir. Bu dünyada hər yerdə mövcud olan ictimai sensorlar fasiləsiz olaraq hər keçən vətəndaşın zehni vəziyyətini analiz edir. Hazırkı zehni vəziyyətinə və ümumi şəxsiyyətinə əsaslanaraq cinayət törətmə potensialına malik vətəndaşlar müəyyənləşdirilir. Bu göstəricilərə vətəndaşın psixopasportu deyilir. İkinci mövsümdə Akane bərpa olunmuş bir nömrəli birliyin lideridir. Birliyə bu dəfə yeni inspektor Mika Şimotsuki, indi icraçı olan Qinoza, Yayoy və iki yeni icraçı – Sakuya Toqane və Şo Hinakava daxildirlər. Birlik bu dəfə yeni cinayətkar Kirito Kamui ilə qarşılaşır. Anime serialı 10 oktyabr 2014-cü ildən 19 dekabr 2014-cü ilə kimi Fuji TV kanalının NoitaminA veriliş blokunda yayımlanmış və 11 seriya davam etmişdir. Davam mövsümü 6 iyul 2013-cü ildə Production I.G prezidenti Mitsuhisa İşikava tərəfindən anons edilmişdir. Rejissorları Kiyotaka Suzuki və Naoyaşi Şiotani, ssenaristləri To Ubukata və Cun Kumaqaydır. Personajları dizayn edən Akira Amano, onları animeyə adaptasiya edən Kyoci Asanodur. Anime serialı 5 DVD və Blu-ray cildi şəklində 17 dekabr 2014-cü ildən 15 aprel 2015-ci ilə kimi buraxılmışdır. Anime serialı Şimali Amerikada Funimation, Avstraliyada Madman Entertainment, Böyük Britaniyada Anime Limited tərəfindən lisenziyalaşdırılmışdır. Musiqisi Yuqo Kannodur. Serialın açılış mahnısı Ling Tosite Sigure qrupu tərəfindən ifa olunan "Enigmatic Feeling" mahnısı, bağlanış mahnısı isə Egoist qrupu tərəfindən ifa olunmuş "Fallen" mahnısıdır.